# Norma internacional per descriure institucions que custodien fons d'arxiu

ISDIAH és l'acrònim en anglès d'International Standard for Describing Institutions with Archival Holdings (Norma internacional per descriure institucions que custodien fons d'arxiu), una norma de descripció arxivística publicada pel Consell Internacional d'Arxius (CIA) el 2008.

## Origen

La ISDIAH, és una de les quatre grans normes de descripció arxivística i la darrera en desenvolupar-se, després de l'ISAD(G) (1994, 2a ed. 1989), ISAAR(CPF) (1996, 2a ed. 2004) i la ISDF (2007). La ISDIAH va començar a elaborar-se per membres del Comitè del CIA sobre Bones Pràctiques i Normes que van desenvolupar-la i treballar en la seva confecció des de 2004, abans de publicar-se la primera edició el 2008. El 2007 es va crear una versió prèvia o esborrany, anomenada ISIAH, International Standard for Institutions with Archival Holdings, que finalment acabaria convertint-se en la ISDIAH. Durant la seva confecció, la guia d'intercanvi d'informació general sobre els centres custodis de documentació EAG i el mateix Cens Guia d'Arxius d'Espanya i Iberoamèrica van esdevenir models essencials utilitzats en l'elaboració d'aquesta norma internacional. Després de la publicació de ISDIAH, i a partir del 2011, EAG i el Cens Guia es van estructurar de manera totalment consistent amb ISDIAH.

## Objectiu

La ISDIAH proporciona les regles generals per a la normalització de la descripció d'institucions que conserven fons d'arxiu, proporcionant directrius pràctiques per identificar i contactar amb les institucions que detenen els fons d'arxiu, creant directoris d'institucions que custodien fons arxivístics i el patrimoni cultural en l'àmbit regional, nacional o internacional, i produint estadístiques sobre les institucions que conserven documents d'arxiu. La norma té com a objectiu la descripció de qualsevol institució encarregada de conservar documents d'arxiu, sense destacar com a prioritaris als arxius.

## Estructura

La seva estructura està formada per vint-i-nou elements que s'agrupen en sis àrees d'informació:
* Àrea d'identificació, amb la informació que identifica unívocament a la institució dels fons d'arxiu descrit, definint un punt d'accés normalitzat
* Àrea de contacte, amb la informació de contacte de la institució dels fons d'arxiu descrits
* Àrea de descripció, amb informació de caràcter històric de la institució del fons d'arxiu descrit, la seva estructura i política d'ingressos, etc.
* Àrea d'accés, amb les dades sobre l'accés a la institució dels fons d'arxiu descrit, horari d'obertura al públic, accés lliure o restringit, etc.
* Àrea de serveis, amb la informació necessària relativa als serveis tècnics que la institució dels fons d'arxiu ofereix
* Àrea de control amb identificació unívoca de la descripció de la institució dels fons d'arxiu i la informació necessària sobre com, quan i qui va crear i actualitzar la descripció

## Referències

* ↑ Dryden, Jean «Two New ICA Descriptive Standards: ISDF and ISDIAH». Standards: News, Progress Reports, and Reviews, Núm. 7, 2009, pàg. 129-132. DOI: 10.1080/15332740903116331. ISSN: 1533-2756 [Consulta: 28 febrer 2016].
* ↑ Gueguen, Gretchen; Marques da Fonseca, Vitor Manoel; Pitti, Daniel V.; Sibille De Grimoüard, Claire «Hacia un Modelo Conceptual Internacional de Descripción Archivística: Un informe preliminar del Grupo de Expertos en Descripción Archivística del Consejo Internacional de Archivos». Métodos de información (MEI), II, Vol. 4, Núm. 2, 2013, pàg. 155-172. DOI: 10.5557/IIMEI4-N7-155172 [Consulta: 29 febrer 2016].
* 1 2 3 Heredia Herrera, Antonia «De la ISIAH a la ISDIAH: novedades». Arch-e. Revista Andaluza de Archivos, Num. 1, 01-05-2009 [Consulta: 29 febrer 2016].
* ↑ Alvite Díez, Mª Luisa. «Metadatos en el contexto archivístico. El reto de la gestión y conservación de documentos electrónicos». A: Jornadas Archivando: la nueva gestión de archivos. León, 6 y 7 de noviembre 2014. Actas de las Jornadas, 2014, p. 69-91 [Consulta: 29 febrer 2016].

## Bibliografia

* Duranti, Luciana; Franks, Patricia C. Encyclopedia of Archival Science. Plymouth: Rowman and Littlefield, 2015. ISBN 9780810888111.

## Vegeu també

* Descripció arxivística
* ISAD(G) (Norma Internacional General de Descripció Arxivística)
* NODAC (Norma de Descripció Arxivística de Catalunya)
* ISDF (Norma Internacional per a la Descripció de Funcions)
* ISAAR(CPF) Norma Internacional General de Descripció Arxivística
* Consell Internacional d'Arxius

## Enllaços externs

* Norma internacional per descriure institucions que custodien fons d'arxiu (ISDIAH) Arxivat 2016-03-05 a Wayback Machine. - Versió en anglès
* Norma internacional per descriure institucions que custodien fons d'arxiu (ISDIAH) Arxivat 2015-02-26 a Wayback Machine. - Versió en castellà